Vierpotige op pad na nuwe ma ‘gekaap’Hazel (Foto: Verskaf) ’n Baba hondjie wat Dinsdag van Brits in die sorg van ’n troeteldier-vervoeragentskap na haar nuwe eienaar in Johannesburg onderweg was, is langs die pad saam met die voertuig gekaap. Natalie MacGregor vertel dié 12-week oue schnauzer, Hazel, was ’n geskenk aan haar ma vir haar 60ste verjaarsdag. Hazel is Dinsdagoggend omstreeks 11:30 deur die vervoeragentskap in Brits by die hondeteler opgelaai. MacGregor sê hulle moes met dié reisagentskap reël om Hazel na hul huis in Gauteng te vervoer omdat hulle nie oor provinsiale grense mag reis nie weens die afsonderingsregulasies. “Hulle sou haar by my in Randburg afgelaai het. Ek en my broer sou haar dan na my ma toe vat. Toe ek teen 14:00 die middag nog niks van die agentskap gehoor het nie, het ek begin bekommerd raak,” vertel MacGregor. MacGregor sê die vervoeragentskap het haar net na 14:00 ingelig dat die Toyota Quantum-voertuig waarin Hazel vervoer was, gekaap is en dat die kapers Hazel saam met hulle geneem het. Die voertuig is glo by die M8 Stormvoël-kruising op pad na Johannesburg gekaap. Volgens die agentskap het die kapers ’n vuurwapen op die bestuurder gerig en hom hardhandig agterin in die voertuig gelaai en ’n sak bo-oor sy kop getrek. Die kapers het omtrent drie ure lank met die bestuurder en Hazel saam agterin die voertuig rondgery. “Hulle het toe die bestuurder in ’n ander voertuig oorgelaai. Hy het by die kapers gepleit om Hazel vir hom te gee, maar hulle het geweier. Hulle het met hom in die ander voertuig weggery met Hazel nog steeds by hulle in die gekaapte voertuig,” vertel MacGregor. Die bestuurder is in die Bosmont-omgewing in Johannesburg afgelaai. Die voertuig se opsporingstoestel het die voertuig laaste by die Orange Farm-nedersetting buitekant Johannesburg opgespoor voordat dié toestel uit die voertuig verwyder is. MacGregor het aan Maroela Media vertel dat iemand haar dalk moontlik Woensdagoggend in dié nedersetting gesien het, maar hulle moet nog vasstel of dit wel sy is. Die agentskap het die saak by die polisie in Villieria in Pretoria aangemeld. MacGregor sê haar ma is baie hartseer omdat sy baie uitgesien het om Hazel uiteindelik te kon ontmoet.